ΠΡΑΚΤΙΚΟ ΕΚΤΑΚΤΗΣ ΓΕΝΙΚΗΣ ΣΥΝΕΛΕΥΣΗΣ 30ης ΙΑΝΟΥΑΡΙΟΥ 2018

ΤΟΥ ΣΥΛΛΟΓΟΥ ΔΑΣΚΑΛΩΝ & ΝΗΠΙΑΓΩΓΩΝ ΠΕΡΙΦΕΡΕΙΑΣ ΛΕΧΑΙΝΩΝ

Στα Λεχαινά σήμερα 30 Ιανουαρίου 2018, ημέρα Τρίτη, και ώρα 11:00 π.μ. και στο 2ο Δημοτικό Σχολείο Λεχαινών, συνήλθαν σε 3η και καταληκτική Έκτακτη Γενική Συνέλευση τα μέλη του Συλλόγου, εν όψει τηςΟλομέλειας των προέδρων που θα πραγματοποιηθεί την Παρασκευή και το Σάββατο 9 και 10 Φεβρουαρίου 2018 στην Αθήνα (Δ.Ο.Ε. Αρ. Πρωτ.448/22-1-2018). Με την έναρξη της συνεδρίασης ο πρόεδρος του Δ.Σ. Ζιάκας Ευάγγελος καλωσόρισε τους συναδέλφους. Στη συνέχεια η Γενική Συνέλευση προχώρησε στην εκλογή προεδρείου. Πρόεδρος ορίστηκε ο Καπώνης Αναστάσιος και Γραμματέας η Κουτσουρά Ελένη. Κατόπιν το προεδρείο προχώρησε στην καταμέτρηση των παρόντων μελών και βρήκε ότι είναι 53. Τα Μέλη του Συλλόγου είναι συνολικά 180 συνεπώς ανακοινώθηκε η ύπαρξη απαρτίας και η Συνέλευση συνέχισε κατά το πρόγραμμα της ημερήσιας διάταξης: Εισήγηση της ΔΟΕ – Ερωτήσεις – Τοποθετήσεις – Προτάσεις – Ψήφισμα. Στον κατάλογο για τοποθετήσεις-προτάσεις εγγράφηκαν τα εξής Μέλη: Ζιάκας Ευάγγελος, Γεωργόπουλος Διονύσιος, Καπώνης Αναστάσιος, Καρατζάς Ανδρέας, Στεργίου Μαριάννα, Μοσχονάς Γεώργιος, Κάτσενος Διονύσιος. Μετά από διαλογική συζήτηση των προτάσεων που έγιναν από τα μέλη, το σώμα ψήφισε ομόφωνα το παρακάτω κείμενο πλην της πρότασης για κορύφωση των δράσεων με 24ωρη απεργία οπού υπήρχε μία αρνητική ψήφος:

Οι ανατροπές στα εργασιακά δικαιώματα και η προσπάθεια αύξησης του ωραρίου στην εκπαίδευση, με την προώθηση του υποχρεωτικού 30ωρου, η προσπάθεια αποχαρακτηρισμού της ώρας σίτισης στο ολοήμερο ως διδακτικής δε θα περάσουν. Οι ανατροπές στο ωράριο δεν αφορούν απλά και μόνο το πόσες ώρες θα μένει ο εκπαιδευτικός στο σχολείο, αλλά συνολικότερα αλλαγές που αφορούν τη δομή και το περιεχόμενο του σχολείου. Για όλα τα παραπάνω το σωματείο και η ΔΟΕ να παρέχει συνδικαλιστική κάλυψη στους συναδέλφους και να πάρει ξεκάθαρη θέση για τα φλέγοντα ζητήματα της Εκπαίδευσης.

Όχι στον νέο γύρο συγχωνεύσεων τμημάτων και σχολείων, όχι μόνο των απομακρυσμένων περιοχών αλλά και των αστικών κέντρων, που προετοιμάζει η κυβέρνηση με το νέο ασφυκτικό πλαίσιο κριτηρίων που ψήφισε στο πολυνομοσχέδιο (π.χ. συστεγαζόμενα). Το σχέδιο για την αναμοριοδότηση και κυρίως ο αποχαρακτηρισμός δυσπρόσιτων να μην οδηγήσει σ’ αυτήν την κατεύθυνση.

Όχι στο νέο σύστημα προσλήψεων – απολύσεων αναπληρωτών. Είναι μνημονιακή δέσμευση μέσα στον Μάρτη να καθορίσουν τα λεγόμενα κριτήρια για προσλήψεις και «διορισμούς». Με δεδομένο ότι οι διορισμοί είναι παγωμένοι για 8 χρόνια και έχουν ψηφίσει παράταση της αδιοριστίας έως το 2019, η όλη συζήτηση είναι άλλη μια κυβερνητική απάτη. Γιατί όταν μιλάς για κριτήρια διορισμών και την ίδια στιγμή λες ότι δε θα γίνει ΚΑΝΕΝΑΣ διορισμός, εξαπατάς και κοροϊδεύεις! Η αλήθεια είναι ότι τα λεγόμενα κριτήρια διορισμών θα αφορούν τελικά το ποιοι αναπληρωτές συνάδελφοί μας θα απολυθούν. Δε δεχόμαστε την ανακύκλωση της ανεργίας μέσα από τις συνεχείς αλλαγές στους πίνακες των αναπληρωτών. Εδώ και τώρα μόνιμοι διορισμοί εκπαιδευτικών. Μονιμοποίηση όλων των αναπληρωτών. Δε θα διαλέξουμε εμείς ποιοι συνάδελφοί μας θα απολυθούν!

**Προτείνουμε στην Ολομέλεια Προέδρων τις εξής δράσεις:**

1. Προχωράμε σε πολύμορφες πρωτοβουλίες ενημέρωσης και κινητοποίησης των συνάδελφων ενάντια στα αντιλαϊκά μέτρα και τις εξελίξεις στην Παιδεία (π.χ. έκδοση ενημερωτικού υλικού, ανακοινώσεων, πανό, εξορμήσεις, συζητήσεις στα σχολεία, ενημερώσεις γονέων & συνεντεύξεις τύπου).
2. Μέσα στον Φλεβάρη προχωράμε σε συσκέψεις για το θέμα των αναπληρωτών συναδέλφων.
3. Στις 21 Φλεβάρη να προσπαθήσουμε να οργανώσουμε κινητοποίηση με τους άλλους Συλλόγους του Νομού, όταν θα ξεκινήσουν ξανά οι ηλεκτρονικοί πλειστηριασμοί, για να προστατεύσουμε τη λαϊκή περιουσία.
4. Στις 23 Φλεβάρη συμμετέχουμε στην κινητοποίηση των αναπληρωτών συναδέλφων για μόνιμους διορισμούς.
5. Να κορυφώσουμε τη δράση μας με νέα πανεργατική απεργία το πρώτο 15νθήμερο του Μάρτη από κοινού με Ομοσπονδίες, συνδικάτα και Εργατικά Κέντρα του Ιδιωτικού Τομέα.
6. Σε κάθε περίπτωση, εάν έχουμε – πριν την απεργία του Μάρτη – κατάθεση νομοσχεδίου με αντιδραστικές – αντιεκπαιδευτικές ρυθμίσεις, προχωράμε σε νέες έκτακτες Γενικές Συνελεύσεις και κινητοποιήσεις. Απαντάμε δυναμικά με πανεκπαιδευτικά συλλαλητήρια και απεργιακές κινητοποιήσεις.

**Τέλος, καταθέτουμε στην Ολομέλεια Προέδρων το παρακάτω ψήφισμα:**

Θεωρούμε απαράδεκτη τη στάση της πλειοψηφίας της ΔΟΕ και της ΑΔΕΔΥ να μην κηρύξει  απεργία στην πιο κρίσιμη στιγμή, δηλαδή στη στιγμή που η κυβέρνηση έφερε στη βουλή ένα αντιλαϊκό πολυνομοσχέδιο, που ανάμεσά του έχει και την ουσιαστική κατάργηση του απεργιακού δικαιώματος. **Το νέο πολυνομοσχέδιο, που καταργεί το δικαίωμα στην απεργία, που οδηγεί χιλιάδες λαϊκά νοικοκυριά στους πλειστηριασμούς, που στέλνει χιλιάδες συμβασιούχους στην ανεργία και  φέρνει την υπογραφή της κυβέρνησης  ΣΥΡΙΖΑ-ΑΝΕΛ και των στρατηγικών της εταίρων, αποτελεί πρόκληση για τους εργαζόμενους και το συνδικαλιστικό κίνημα.** Πρόκειται για πράξη, που ικανοποιεί τις απαιτήσεις ΣΕΒ & τραπεζών, που διευκολύνει τους κυβερνητικούς σχεδιασμούς για να προχωράνε απρόσκοπτα στην τσαλαπάτηση των δικαιωμάτων μας, για να έχουν εργαζόμενους σκυφτούς και υπάκουους στην κερδοφορία τους. Και γι αυτό έχουν ιστορικές ευθύνες.

Μετά τη λήξη της συνέλευσης, συντάχτηκε το παρόν πρακτικό και υπογράφεται, όπως ακολουθεί:

Ο Πρόεδρος Η Γραμματέας

Καπώνης Αναστάσιος Κουτσουρά Ελένη